Je chwalobne, hdyž so CDU w zarjadniskim zwjazku Při Klóšterskej wodźe we wěcownej debaće zaměstnjenju ćěkancow a integraciji jich dźěći do našich kubłanišćow wěnuje. K wozjewjenym wuprajenjam w serbskim wječorniku jenož tři – tohorunja – wěcowne přispomnjenja:
- Serbja njejsu lětdźesatki dołho žanu wulku zjawnu diskusiju wo tym naparali, zo do serbskich wjeskow přichadźacy Němcy přez swoju rěčnu ignorancu serbsku substancu w swójbach a w zjawnym rumje masiwnje wohrožuja. Tohodla je to wjac hač skurilne, hdyž so nětkole tematizuje, serbskosć hladajo na ewentualnu horstku cuzorěčnych wobydlerjow škitać, kotřiž porno Němcam docyła narok nimaja, zo jich dla serbsce njerěčiš. Tule faktisce njeńdźe wo škit serbskosće, ale škit přeněmčeneho Serbstwa před ludźimi, kotřiž snadź (!) aspekty narodneje kultury chutnišo bjeru hač wjele Serbow samych.
2. Štož předsydka serbskeho šulskeho towarstwa wo rěčne kubłanje dźěći azylantow powěda, njeje wuraz realizma, ale tutoho cyłeho skóstnjeneho běrokratizma, kiž nam hižo dołho při wobchadźenju sakskeje kubłanskeje agentury a kultusoweho ministerstwa ze serbskimi kubłanišćami na čuwy dźe. Dźěći azylantow su hustodosć w rěčnje měšanych kónčinach wotrostli. Młodźi kurdojo ze Syriskeje na přikład móža wot doma sem ertnje kurdisce, přez šulu ertnje a (mjenje abo bóle) pisomnje arabsce, potom přez susodstwo kusk turkowsce a po puću do Němskeje dyrbjachu sej kusk jendźelšćiny přiswojić. To su hižo štyri rěče jako wobstatk žiwjenja resp. přežiwjenja. Te prašenje „serbsce abo němsce?“ je problem ze swěta wobchadźenja z jednorěčnymi Němcami, ale nic z wjacerěčnymi młodymi ćěkancami.
3. Hač je něchto na kemšach k spočatkej šulskeho lěta přitomny abo nic, je za integraciju wšojedne. (Je za integraciju koparjow w Chrósćicach tež wšojedne, hač dwajo porno druhim piwo njepijetaj.) Nimo toho je to z muslimami kaž z njekonfesionelnymi ludźimi, kotřiž najebać hinaši swětonahlad tola hdys a hdys sobu do cyrkwje chodźa kaž dostojni wopytowarjo-wobkedźbowarjo. To tola žadyn problem njeje.
Potajkim: Nječińće sej bjez nuzy wjac problemow, hač mamy. Žiwjenje dźe dale.
szl_Latn szl_Latn szl_Latn ces_Latn bos_Latn